LT Europos Sąjungos oficialusis leidinys C 291/19

Pranešimas apie dalinės tarpinės antidempingo priemonių, taikomų importuojamai Kinijos Liaudies Respublikos kilmės okoumé fanerai, peržiūros inicijavimą

(2006/C 291/07)

Pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) (1) su paskutiniais pakeitimais, padarytais Tarybos reglamentu (EB) Nr. 2117/2005 (2), 11 straipsnio 3 dalį Komisija gavo prašymą pradėti dalinę tarpinę peržiūrą. Atliekant peržiūrą bus nagrinėjama tik prekės apibrėžimo sritis.

Prašymą pateikė Europos faneros pramonės federacija (FEIC) (toliau — pareiškėjas).

1. Prekė

Aptariama prekė — tai Kinijos Liaudies Respublikos kilmės okoumé fanera, apibrėžta kaip fanera, kurią sudaro tik ne storesni nei 6 mm storio medienos sluoksniai, kurių bent vienas išorinis okoumé sluoksnis nepadengtas nuolatine kitos medžiagos plėvele (toliau — svarstomoji prekė), kuri šiuo metu klasifikuojama priskiriant KN kodą ex 4412 13 10. Šis KN kodas pateikiamas tik kaip informacija.

2. Galiojančios priemonės

Šiuo metu galiojančios priemonės — tai galutinis antidempingo muitas, Tarybos reglamentu (EB) Nr. 1942/2004 (3) nustatytas importuojamai Kinijos Liaudies Respublikos kilmės okoumé fanerai, apibrėžtai kaip fanera, kurią sudaro tik ne storesni nei 6 mm storio medienos sluoksniai, kurių bent vienas išorinis okoumé sluoksnis nepadengtas nuolatine kitos medžiagos plėvele, kuri klasifikuojama priskiriant KN kodą ex 4412 13 10 (TARIC kodas 4412131010).

3. Peržiūros pagrindas

Pareiškėjas pateikė pakankamai informacijos, įrodančios, kad esamos priemonės taikymo aprėpties nebepakanka žalą sukeliančiam dempingui pašalinti.

Pareiškėjas teigia, kad rinkoje pasirodė naujos prekės rūšys, t. y. fanera, kurią sudaro tik ne storesni nei 6 mm storio medienos sluoksniai, kurių bent vienas išorinis bintangor, red canarium, kedondong ar kitos rūšies sluoksnis nepadengtas nuolatine kitos medžiagos plėvele, ir kuri klasifikuojama priskiriant KN kodus ex 4412 13 10, ex 4412 13 90 ir ex 4412 14 00. Šie KN kodai pateikiami tik kaip informacija. Šioms prekėms reikėtų taikyti priemones, nes jų pagrindinės fizinės ir cheminės savybės bei galutinis panaudojimas yra toks pat kaip ir prekės, kuriai taikomos galiojančios priemonės. Todėl tiek svarstomoji prekė, tiek naujos prekės rūšys turėtų būti laikomos viena preke.

4. Tvarka

Pasitarusi su Patariamuoju komitetu ir nustačiusi, kad yra pakankamai įrodymų, pateisinančių dalinės tarpinės peržiūros iniciavimą, Komisija, remdamasi pagrindinio reglamento 11 straipsnio 3 dalimi, inicijuoja peržiūrą apsiribodama svarstomosios prekės apibrėžimu. Tyrimu bus nustatyta, ar reikia iš dalies keisti galiojančių priemonių taikymo sritį.

a) Klausimynai

Siekdama gauti informacijos, kuri, jos nuomone, reikalinga tyrimui, Komisija nusiųs klausimynus pareiškėjui, importuotojams, vartotojams, Kinijos Liaudies Respublikos eksportuojantiems gamintojams, eksportuotojams ir atitinkamos eksportuojančios šalies valdžios institucijoms. Šią informaciją ir patvirtinamuosius dokumentus Komisija turėtų gauti per 5 dalies a punkte nustatytą laikotarpį.

b) Informacijos rinkimas ir suinteresuotųjų šalių išklausymas

Visos suinteresuotosios šalys raginamos pareikšti savo nuomonę, pateikti kitą nei atsakymai į klausimyno klausimus informaciją bei patvirtinamuosius dokumentus. Šią informaciją ir patvirtinamuosius dokumentus Komisija turi gauti per 5 dalies a punkte nustatytą laikotarpį.

Be to, Komisija gali išklausyti suinteresuotąsias šalis, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Tokį prašymą privalu pateikti per 5 dalies b punkte nustatytą laikotarpį.

5. Terminai

a) Laikotarpis, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje dienos, jeigu nenurodyta kitaip. Atkreipiamas dėmesys į tai, kad daugumos pagrindiniame reglamente išdėstytų procesinių teisių įgyvendinimas priklauso nuo to, ar per minėtą laikotarpį šalis pranešė apie save.

b) Išklausymas

Per tą patį 40 dienų laikotarpį visos suinteresuotosios šalys taip pat gali kreiptis prašydamos, kad Komisija jas išklausytų.

6. Rašytiniai pareiškimai, atsakymai į klausimyno klausimus ir susirašinėjimas

Visa suinteresuotųjų šalių informacija ir prašymai turi būti pateikiami raštu (ne elektronine forma, nebent nurodyta kitaip), būtinai nurodant suinteresuotosios šalies pavadinimą, adresą, e. pašto adresą, telefono ir fakso numerius. Visa rašytinė informacija, įskaitant informaciją, kurios prašoma šiame pranešime, atsakymus į klausimyno klausimus ir slaptą suinteresuotųjų šalių susirašinėjimą, ženklinama „riboto naudojimo“ (4) grifu, ir pagal pagrindinio reglamento 19 straipsnio 2 dalies nuostatas kartu pateikiamas nekonfidencialus variantas, paženklintas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

Commission européenne Direction générale du commerce Direction B Bureau J-79 5/16 B-1049 Bruxelles Faksas (32 2) 295 65 05

7. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą laikotarpį, arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais pagal pagrindinio reglamento 18 straipsnį. Jei suinteresuotoji šalis nebendradarbiauja arba bendradarbiauja tik iš dalies, ir remiamasi turimais faktais, rezultatas gali būti mažiau palankus tai suinteresuotajai šaliai nei tuo atveju, jei ji būtų bendradarbiavusi.

8. Tyrimo tvarkaraštis

Pagal pagrindinio reglamento 11 straipsnio 5 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL L 56, 1996 3 6, p. 1.

(2) OL L 340, 2005 12 23, p. 17.

(3) OL L 336, 2004 11 12, p. 4.

(4) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais 4 straipsnį (OL L 145, 2001 5 31, p. 43). Pagal pagrindinio reglamento 19 straipsnį ir PPO Susitarimo dėl 1994 m. GATT VI straipsnio įgyvendinimo (Susitarimo dėl antidempingo) 6 straipsnį tai yra konfidencialus dokumentas.